נוירומה אקוסטית היא גידול שפיר שמקורו בעצב השמיעה (העצב השמיני מבין העצבים הגולגולתיים). הגידול ממוקם בזווית בין המוח הקטן (הצרבלום) לפונס (שהוא חלק מגזע המוח, בגומה האחורית של הגולגולת). גידול זה מאופיין בגדילה איטית עד לממדים גדולים כפי שהוא נראה בעת האבחון.
הגידול דווח במבוגרים בעשורים הרביעי עד השישי לחייהם ושכיח יותר בנשים. הוא מהווה כ-10% מהגידולים הראשוניים במוח. ברוב המקרים מדובר בגידולים אקראיים, אך בחלקם מהווים הם חלק מתסמונת המכונה נוירופיברומטוזיס 2. בחולים עם נירופיברומטוזיס 2 אופייני למצוא גידולים בשני הצדדים וכן הופעת הגידול בגיל צעיר יותר.
התסמינים המאפיינים גידולי נוירומה אקוסטית הם: ירידה הדרגתית בשמיעה בצד שבו מתפתח הגידול, הפרעה וסטיבולרית (הפרעה בשיווי המשקל) וצפצופים באוזן. ההסתמנות הקלינית תלויה בגודל הגידול ובמקרים שבהם הגידול הגיע לממדים גדולים תיתכן הסתמנות של עלייה בלחץ התוך-גולגולתי עם תלונות על כאבי ראש, בחילות והקאות ואף ישנוניות. סימנים נוספים כוללים הפרעה בבליעה, הפרעות תחושה בפנים או חולשה בשרירי הפנים.